ജി . എസ് . ടി നടപ്പാക്കുമ്പോൾ ചെറുകിട വ്യവസായ സംരംഭങ്ങൾക്ക് ഉണ്ടാകുന്ന നഷ്ടം ഒഴിവാക്കാൻ സർക്കാർ ഈടാക്കുന്ന ഒരു ശതമാനം നികുതി തിരികെ നൽകുമെന്ന് ധനമന്ത്രി തോമസ് ഐസക് . ജി . എസ് . ടി സംസ്ഥാനത്തിന് ഗുണമുണ്ടാക്കുമെന്നും മന്ത്രി പറഞ്ഞു . കോഴിക്കോട് കുടുംബശ്രീയുടെ സമ്പൂർണ ഹോം ഷോപ്പ് പദ്ധതി ഉദ്ഘാടനം ചെയ്യുകയായിരുന്നു മന്ത്രി . ജി . എസ് . ടി നടപ്പാക്കുമ്പോൾ കുടുംബശ്രീ അടക്കമുള്ള ചെറുകിട സംരഭകർ പ്രതിസന്ധി നേരിടേണ്ടി വരുമെന്ന് ധനകാര്യമന്ത്രി തോമസ് ഐസക് പറഞ്ഞു . 75 ലക്ഷം വരെ വിറ്റുവരവുള്ള ചെറുകിട സംരംഭകർ രണ്ട് ശതമാനം നികുതി നൽകേണ്ടി വരും . ഈ സാഹചര്യത്തിലാണ് സംസ്ഥാന സർക്കാറിന് ലഭിക്കുന്ന നികുതി വിഹിതമായ ഒരു ശതമാനം തിരികെ നൽകുമെന്ന ഉറപ്പ് മന്ത്രി നൽകിയത് . ജി . എസ് . ടിക്ക് മുന്നോടിയായി ചില കമ്പനികൾ ഉൽപ്പന്നങ്ങളുടെ എം . ആർ . പി കൂട്ടിക്കാണിക്കുന്നുവെന്ന് പരാതി ഉയർന്നിട്ടുണ്ട് . ഇക്കാര്യം കേന്ദ്ര സർക്കാർ ശ്രദ്ധിക്കണമെന്നും മന്ത്രി പറഞ്ഞു . സംസ്ഥാനവും ഇത് സംബന്ധിച്ച പരിശോധനകൾ നടത്തും .